Document ID: /roh_data/filtered/fineweb-2-filterrobots_roh.jsonl.gz/56123

L'organisaziun Sanadad Grischun Central vegn sanada. Quai scriva l'organisaziun en ina communicaziun. Suenter grondas sfidas ils ultims onns ch'èn resultads en ina perdita dad 8,2 milliuns francs l'onn 2023 prendan las organisaziuns involvidas a maun mesiras per stabilisar las finanzas e segirar la qualitad da la purschida da sanadad en la regiun.
A la conferenza da proprietaris è vegnì preschentà in nov preventiv per l'onn 2024 che quinta cun ina perdita da radund 5,2 milliuns francs. La gronda part dal minus è planisà tar l'ospital da Tusaun cun bun 4,9 milliuns francs. Er in deficit vegn la Spitex a far – bunamain 0,3 milliuns. Quai muntia ad ina meglieraziun da bun 3 milliuns en l'emprim onn da la sanaziun.
Taskforce Sanaziun
Per meglierar la situaziun finanziala è vegnida creada ina taskforce. Quella duai augmentar il retgav e sminuir l'impundiment. Per quai vegnian ils collavuraturs e las collavuraturas involvidas en il process e mussian grond engaschament. La Sanadad Grischun Central saja decis da surmuntar las sfidas e mantegnair ina purschida da sanadad correspundenta a las directivas chantunalas.